khistorydata/jeongjo-sjw-relations huggingface dataset:
정조 8년 · 목
疏略曰。臣自來情勢。有退無進。迺者臺言峻發。至以星變後不言之罪。有所論斥。臣亦三司中一人也。亟許鐫削。臣不敢以見職自居。而略有所蘊。敢此附陳。惟垂察焉。一曰法祖訓。惟我　英宗大王五十年治平之化。皆從建極上做去。後嗣王繼述之謨。傳受之法。其在斯乎。況今彌綸之策。調停之方。無過於建極二字。懋哉。二曰開言路。第伏念前後求言之時。非無應旨之章。而未嘗聞一二事採施之效。而向來朝參時諸臣奏事言之。不啻屢百餘言。而仄聽閱月。迄無一言一事之略施行者。若是而豈可望嘉言之日進於前耶。伏願必以誠之一字。爲開言路弭天災之本焉。三曰革科弊。內而陞學。外而都會。竝宜革罷。三年解額。計數付之於式年漢城之試。而只存其月課施賞之規。以倣程夫子改試爲課之法。則奔競之風。自可息矣。培養之術。亦云盡矣。四曰正文體。文體之詿正。實係世道之汚隆。嚴飭掌試之臣。寬其晷限。盡其才識。務取程式之文。斥去浮華之體焉。五曰立政規。年來世故多端。或因疏遠而棄之。或無攀援而斥之。豈料聖明之世。有此迫隘之風哉。伏願益懋恢蕩之政。俾無況屈之冤焉。六曰鎭民習。數年以來。荐遭饑饉。恩至渥矣。德至厚矣。窮蔀殘氓。孰不知感。而第民情易忸於安惰。憑恃字恤之澤。或無畏戢之意。惟願施之以恩。濟之以威。七曰杜亂本。臣於懲討之論。以啓以疏。瀆擾者凡幾遭矣。六七年之間。巨慝尙逭王章。合辭遂成故紙。古今天下。寧有是理。亟允三司之請。以絶亂本焉。批以。諸條陳勉。俱有意見。當留意矣。其中革科弊立政規二段。分付各該司。所以矯弊之方。講究以聞。爾其勿辭察職。
정조 8년 · 강
正言申耆以母病陳疏乞遞。批許救護。
정조 8년 · 강
命訓將具善復兼察御將及左捕將。前御將李柱國兼察右捕將。
정조 8년 · 목
御營大將兼左捕將徐有大。右捕將趙圭鎭。受香出去也。
정조 8년 · 강
遣承旨詣 宗廟　景慕宮。奉審摘奸。仍詣 弘陵。奉審摘奸。
정조 8년 · 목
弘陵忌辰。在明日也。
정조 8년 · 강
命銓曹亞三堂處義之不載法典者。勿捧辭疏。
정조 8년 · 목
敎曰。銓曹亞三堂。政座則懸病。政牌則違召。强引一二近例。終不行公。此而曲諒。無於例之例。自此始矣。在古名碩之似此地處。未嘗有以遞爲計。故相規模。自當別論。到今人人。豈可效此。此後此等處義之不載法典者。政院勿捧辭疏。吏曹參判金夏材。參議金憙。卽爲牌招。同參政事。
정조 8년 · 강
召見備堂于觀物軒。有司堂上金華鎭徐有隣李在簡趙時俊。
정조 8년 · 목
予曰。今日召見卿等。正爲鑄錢之事耳。目今錢荒旣甚。奚待秋冬。鑄錢買銅之間。趁早決定好矣。卿等之意何如。工判以爲姑先買銅爲好云。何以則好耶。有隣曰。賑廳所儲。其數無多。事勢誠難矣。予曰。賑廳事勢姑舍。兵曹只餘七萬兩。以此些少之物。何足以當買銅之需。二年發賣。錢貨多儲。賑廳則似不難矣。有隣曰。賑廳錢給畿營者。爲四萬兩。且本廳所以儲錢者。欲爲貿穀也。常平廳亦是販賤買貴。常平物價之義也。名雖異於賑廳。似不可買銅以置矣。均廳給代外。餘不過四萬。至於今年。歲入不能當歲出矣。予曰。予亦以爲賑廳錢。用於貿穀食防民力。實爲好道理。不可買銅矣。自工曹鑄錢似好。且領府事每言中原工部鑄錢矣。有隣曰。漢亦有水衡錢矣。時俊曰。自工曹專當。實有難處之端。各衙門分排以鑄。似好矣。予曰。此則不可爲矣。予豈欲鑄錢。但錢荒太甚。民間雖以米穀爲重。亦有泉貨。然後可以資生。故如是下敎耳。若使常賑廳出錢。其數當爲幾何。有隣曰。常平廳留儲爲五萬兩矣。若使他衙門分力。則似好矣。予曰。都監則出入相當。禁營自有別備。御營守總。亦無着手之處。將何以爲之耶。有隣曰。臣伏覩我聖上爲民之盛意。本廳形勢。有不可顧。常平所儲三萬兩出用。三萬兩亦使他衙門出。則可以鑄錢矣。予曰。御營則記簿稍優。近來多有逋失。自丙申以後。頗成貌樣矣。然今番則使均廳專當。然後可以鑄錢。向來武將事。其爲受恥當如何。蕩滌一事。可謂不得已矣。若使今日武將。精白奉公。則幸矣。出錢時先際其利。則今日武將。亦將爲棄人矣。卿等想必善爲矣。出付松都鑄錢則何如。在簡曰。臣意則自京廳鑄錢。然後朝廷察飭。自有其力。而松都挾鑄之弊。不可不顧矣。有隣曰。京衙門鑄錢。前後無順成之事。故臣則以爲難矣。予曰。鑄錢之頉。似不多費日子矣。有隣曰。均廳錢雖出四萬兩。二萬之數。似無變通之路矣。予曰。向來漁鹽稅事。果已爛商乎。工判之議誠好。待領揆視事議處。而鑄錢則似不可遲待矣。予曰。鑄錢若有傳聞。必有竊發之弊。只以買銅一款。傳敎言之便否何如。時俊曰。下詢大臣便否然後。擧行似好矣。有隣曰。關西錢亦爲輸來。以補不足之數。似宜矣。予曰。關西小米。年年取用。錢亦輸來。豈不悶乎。敎曰。重臣金鍾秀爲惠堂時。陳白麰作租千石以上。定式登奏然後施行。而若使今日九百石作租。明日九百石作租。則只不滿千石之數而已。一年計之。將不如爲幾千石矣。在簡曰。果如聖敎矣。
정조 8년 · 목
敎曰。錢荒之弊。前此非不稔聞。近益愈甚云。蓋因荐饑之餘。物價踴翔。雖欲貿遷。其費倍於常年。故耳。況於兩年發賣之後。民間錢貨之藏置公庫數亦不些。以此以彼。宜講通貨之政。聞倭銅多年積峙。被執之路。亦甚艱辛。眞所謂主客俱困。以是貿銅及鑄錢事。日前收議大臣。僉議別無異同。令常平廳從速貿銅。貿銅。錢之流行民間。亦未必不爲救錢荒之一助。無或延拖。趁卽擧行事。一體申飭。
정조 8년 · 강
命嶺南軍作麰。移屬賑廳。
정조 8년 · 목
有司堂上徐有隣啓言。訓局錢還報。關西耗條不足之數。向以嶺南咸安等邑麰麥。準折備償之意。議于大臣筵達蒙允矣。目今饑荒之餘。儲穀爲重。自賑廳以錢代送嶺南。備局句管軍作麰。則依準折移屬賑廳。請以爲添還取耗之地。從之。
정조 8년 · 강
命文臣製述處所。以仁政殿爲之。
정조 8년 · 강
命前注書尹行任仍任前職。
정조 8년 · 목
敎曰。上注書越去然後。下注書新付云。前注書尹行任仍任前職。今日政。新注書下批事分付。敎曰。注書尹行任牌招。
정조 8년 · 강
有政。吏曹判書徐有隣。參判金夏材進。
정조 8년 · 목
以姜★(亻+寅)爲執義。李鼎運金基正爲掌令。宋民載李翼晉爲持平。
정조 8년 · 강
遞承旨沈豊之徐有防。
정조 8년 · 목
敎曰。都承旨左承旨許遞。前望單子入之。
정조 8년 · 강
健元陵慰 安祭。命不卜日設行。政府以下進去。
정조 8년 · 목
禮曹啓言。卽接 健元陵令所報。則本 陵陵上西北邊壬亥方引石互架上駕石石頭。昨日酉時。斷折落下。而落處裳石交會處覆縫石一條。亦爲受傷。折爲三片。而曲墻北邊後面。亦爲崩頹云。慰安祭。不卜日。今十七日設行。依例政府以下卽爲進去。請奉審後稟處。允之。
정조 8년 · 강
以李亨逵具明謙爲承旨。前望也。
정조 8년 · 강
遞承旨林錫喆金載瓚。以柳誼鄭東浚代之。
정조 8년 · 목
敎曰。右承旨聞有實恙。右副承旨聞有親病云。幷許遞。前望單子入之。
정조 8년 · 강
命注書沈晉賢詣 健元陵奉審。
정조 8년 · 목
敎曰。注書馳詣 健元陵。陵上石物有頉處奉審。引石之緣何墜落。曲墻之何時頹圮。詳細探問以來。而必於午前復命。
정조 8년 · 강
命注書尹行任還付翰林。卽爲牌招。
정조 8년 · 강
命抄啓文臣親試。十七日爲之。
정조 8년 · 목
政院以抄啓文臣親試處所取稟。敎以。以文臣製述處所爲之。
정조 8년 · 강
以具善復爲工曹判書。
정조 8년 · 목
敎曰。工曹判書許遞。前望單子入之。又敎曰。工曹判書奉審進去時。所佩訓禁將命召仍佩。待城門開進去事。從事官發牌聽傳敎。本廳肅拜。亦令復命後爲之。
정조 8년 · 강
命湖南畢運狀本。與差使員姓名後錄狀聞。
정조 8년 · 목
全羅監司趙時偉以嶺南穀轉運護送事馳啓。敎以。湖民望哺之情。如在目中。各別惕念。愼風看護。期於利涉。過本道境後無事交付。形止星火狀聞。以紓宵旰之念。關東嶺南護送差使員。已有論賞之命。本道則差使員雖有多寡。道里亦有遠近。而賞典不宜異同。畢運狀本。竝與差使員姓名後錄狀聞事。令廟堂分付。
정조 8년 · 강
召見奉審大臣以下于誠正閣。右議政金熤。戶曹判書鄭一祥。禮曹判書嚴璹。觀象監提調李崇祜。
정조 8년 · 목
健元陵奉審後入來也。○予曰。 陵上奉審。則有頉處何如。注書沈晉賢曰。 陵上壬亥方駕石上交縫處。有覆上之石。昨日折落。而見石理則元不硬强。且所折處上半。有水入色渝之痕。似非一朝一夕之故矣。其下裳石交縫處。亦有薄石覆縫者。而墮落時亦爲碎折矣。予曰。所折之石。何以稱名云耶。晉賢曰。 陵所諸人則不知其名。故只以覆縫石報聞云矣。予曰。折處或有不改莎草。仍以修改之道乎。晉賢曰。所折之石入土處。只是周尺一尺許。故雖欲依前奉安。似有還墜之慮。且土中所餘之石根。不知其長短。修改之際。難保其不改其莎草矣。予曰。何時折墜云耶。晉賢曰。聞參奉之言。則今日當焚香。故昨日酉時。守僕輩皆詣 陵上修掃矣。石物墜折。適在其時。故守僕輩皆爲目覩云矣。予曰。曲墻頹圮處則如何。晉賢曰。北墻外邊。三尺許頹圮。而內邊及蓋瓦則無頉。蓋因解土。有此頹落之患矣。予曰。折傷處。或可以鐵牽補乎。晉賢曰。墜落之石入土處。只是周尺一尺。故似難着手。而牽補之術則臣不敢知矣。敎曰。京畿監司沈頤之入侍。予曰。 陵上石物有頉處奉審。則卿等所見如何。熤曰。 陵上乾方駕互駕上引石折傷處。周尺尺量。則爲一尺八寸。裳石交會覆縫石受傷處。及曲墻後面崩頹處。果如 陵官所報。而引石折傷之由。蓋緣駕石之有罅。年久動退。至於此境矣。予曰。此與戊子 獻陵石物有頉處何如。熤曰。 獻陵有頉時。臣未能詳知矣。予曰。伊時修改之役。至設都監。詳載儀軌中矣。石工輩似或有戊子修改時使役者。其果詳問乎。熤曰。石工處則雖未及該問 獻陵修改時事。而本 陵石物。比 獻陵則尤爲久遠。且其石品不能堅確。駕石則牽挽甚重。蓋石則合縫漸退。遂至引石之折傷矣。予曰。久遠 陵寢石物。大抵多不堅之品矣。駕石漸退之故。引石似至折傷矣。熤曰。然矣。予曰。旣經奉審之後。當議修改之擧。然非但年歲之最爲久遠。抑亦事體之至重且大。若依 獻陵修改時。至改封築之境。則豈不萬萬未安乎。大臣及諸卿之意何如。熤曰。事係重大。不敢輕議於改封矣。一祥曰。愼重之道。誠如聖敎。雖非改封。豈無修改之道乎。折傷之石。或有以鐵片補完之例矣。璹曰。引石折痕。至爲一尺八寸。若欲修改。則果有重大之慮。以鐵補完。似爲得宜矣。熤曰。 陵上改封之不敢輕議。臣等已於奉審後有所商量。而鐵片補完。亦有他 陵寢已行之例矣。予曰。鐵片補完。果有前例乎。畿伯當詳知矣。頤之曰。 宣陵柱石折傷處。累以鐵片箍補矣。予曰。柱石則異於 陵上石物矣。長陵石物修改之擧。在於乙卯。若以辛亥 封陵之年計之。則不過五年之間。而石物有頉。至於改修。其故何也。一祥曰。 長陵石物。似因 封陵時有所未完。雖有五年後修改之擧。而 本陵則乃是四百年久遠 陵寢。誠不敢輕議於改封。故臣等之意以爲鐵片連補。果若可爲。則以圓樣鐵筒。補箍於內邊近一尺折傷之痕。因爲連補於外面盈尺露出處。似宜矣。予曰。奉審圖形入之。予曰。今覽圖形。則乾方引石有所折傷。此乃石面鐫刻方位之處耶。非徒乾方之折傷。壬方引石。亦有傾仄之形。此是久遠之故。次次動退者也。予曰。各 陵修改時儀軌入之。予曰。 獻陵石物頉處。亦是引石矣。熤曰。然矣。而伊時文迹。只曰決傷。似果於今番之折傷矣。予曰。鐵片連補之議。果如卿等所奏。則工役甚小。可以趁速爲之耶。熤曰。然矣。一祥曰。以鐵連補。雖欠完固。而改封一節。不敢遽議。惟待博詢而處之矣。璹曰。鐵片圍箍後。又以鐵灌其折處。則可免不固之患矣。予曰。鐵片連補。已是不獲已之議。況可論灌鐵之擧乎。予意則就其折傷處。因爲連合後。外面拖引處。則以堅石作小柱。以爲上按下支之地。旣無添補之痕。必勝鐵片之補矣。不用鐵片。支以石柱。則似合愼重之道。而十二面引石中。獨此一面之石柱。似或如何矣。予曰。此則不然矣。鐵補雖異於改封。而若於連補之時。則必有莎草坼開之擧。其爲重難。當復如何。十二面之獨一石柱。乃是因其折傷。不得已改補之致。似無如何之端矣。璹曰。一石柱若或如何。則更就互對方位中一石面。添設石柱。亦無不可矣。臣意初以爲一面石柱。有所如何矣。及奉聖敎。則一柱之設。比諸鐵片之補。事體輕重。誠有自別。謹當退加講確於解事之人。以爲奉行之地矣。予曰。以 元陵修改時事言之。故相若在。則必有意見。而見今朝著。似無曉解此等之人。是可悶也。金奉朝賀曾經獻陵修改時都提調。似或詳知伊時事狀矣。訓將今雖老矣。頗解石役等事。方欲使之往審矣。予曰。石柱補役。只出於予之所見。方待詳量更議。而若欲爲之。則其制當以小石作柱。上以支於駕石。下而安於磚石。則其爲堅完。亦當倍勝於鐵片之補矣。以此爲定。則須於不多日內。可以奉修矣。 修改擇日。果在何間乎。崇祐曰。二十七日八日爲吉云矣。予曰。似以 改封築之意擇日。故如是遲延矣。一祥曰。三月則元有拘忌。當於念前後擇日矣。予謂崇祐曰。待工判奉審歸後。卽爲擇日入啓。予曰。畿伯與工判。偕進奉審以奏可也。而今已夜深。待漏於城內。待城門開。卽爲進去。午時前復命。璹曰。向來 順陵官員守僕。有待決末處之之敎。近聞自政院有仰稟事云。而無文跡之頒下者。故敢達。予曰。戊戌年 崇陵官及守僕。何以處之耶。璹曰。其時則官員守僕。有勿論之命矣。予曰。依戊戌年例爲之。
정조 8년 · 강
命國朝寶鑑中李光輪姓字誤書。付錄於 太廟儀軌。
정조 8년 · 목
禮曹判書嚴璹啓言。國朝寶鑑中 宣廟壬辰倡義殉節人贈執義李光輪姓字。誤以趙字書之。昨年因子孫上疏請改。有本板洗補之命。而至於 宗廟件。則今十九日修改時。同爲洗補。無判下文蹟。故敢達。敎以。此非修改時可爲之事也。後當有因事開欌之日。其時可以洗補。以此付錄於 太廟儀軌之意分付。
정조 8년 · 강
命承旨具明謙蕩滌。柳誼敍用。
정조 8년 · 목
政院啓言。新除授承旨具明謙方在削職中。柳誼方在罷職中。何以爲之。敎以。明謙蕩滌。誼敍用。
정조 8년 · 강
健元陵石物塗灰。命待寒食時修改。
정조 8년 · 목
禮曹啓言。 健元陵陵上石物塗灰有頉處。來三月十六日寒食祭。兼告擧行事啓下矣。今當 本陵修改之役。一體擧行。而曲墻後面崩頹處。亦爲同時修改啓稟。敎以。曲墻修改及他方位塗灰之役。更思日後猶未解凍。待寒食時修改。當日則引石罅隙有頉處修改似好。卿與戶工判相議草記。
정조 8년 · 강
健元陵　元陵春展謁。命親行。
정조 8년 · 목
因禮曹春展謁取稟。敎以。春展謁。欲待解凍。行於近地 陵寢矣。 本陵引石罅隙有頉處改排之役。雖是霎時可完。 本陵事體至重。伊日豈敢不躬詣審視。當依 先朝甲申年 本陵改柱設都監時 親行展拜例。修改日詣 健元陵。展拜行祭。仍詣 元陵展拜。以此知悉。春幸畿邑勿令措待之意。向有筵敎。今番展拜。雖出於不得已。言不可不信。亦依 先朝庚辰年 明陵行幸時傳敎。皆依京擧動例爲之。列邑分辦。切勿按例爲之之意。分付圻營。過部字內後橋梁之不得不修治處。役人竝自京廳給價雇用。俾無一毫貽弊之端。又因 健元陵　元陵展謁時節目磨鍊擧行草記。敎以。 本陵修改時及展拜時。皆令京司措備進排。此不特爲念畿民之弊。卽仰體 列朝字恤之聖意。今番各 陵祭享時。一依常時名節祭享例進排。勿爲分辦各邑之意。自本曹措辭行會該道伯。擧行形止。使之狀聞。監役官之前期出去。貽弊不少。今番除之事分付該司。監察則置 本陵 元陵外。幷令勿爲進去。他餘諸件。幷依所啓施行。
정조 8년 · 강
禮曹以 健元陵修改吉日推擇啓。
정조 8년 · 목
該曹啓言。 健元　陵 陵上引石罅隙有頉處修改吉日。令日官推擇。則今二月十八日十九日二十六日二十七日二十八日俱吉云。以何日定行。敎以。以十九日爲之。又啓言。修改吉日。依啓下擧行。而先告事由 祭告 安祭。旣有親祭之命。恐不必別爲設行。繕工監則別定監役官。依例先進去。所入石材及油灰等物。依下敎擧行。敎以。勿爲別定監役官。戶曹別例房郞官一員。與 本陵官眼同行兼監役之事。又啓言。 宗廟　永寧殿　永禧殿　景慕宮修改吉日。以今二月十九日啓下矣。 健元陵展謁相値。故更令日官推擇。則同月二十一日卯時爲吉云。以此日擧行。允之。
정조 8년 · 강
健元陵修改擧行。命戶郞一員。與 本陵官眼同監役。
정조 8년 · 목
禮曹啓言。 健元陵引石罅隙修改所入。依下敎擧行。敎以。勿爲別定監役官。戶曹前例房郎廳一員。與 本陵官眼同兼監役事。
정조 8년 · 강
判下兵曹　健元陵。 元陵展謁時軍兵磨鍊草記。
정조 8년 · 목
因該曹草記。敎以。禁軍三番隨駕。挾輦軍以四百名磨鍊。而三百名隨駕。一百名替把。訓局步軍八哨。馬軍二哨。御營騎士二番。守總代把軍。爲先後廂。御營廳隨駕。留都則以禁衛營爲之。
정조 8년 · 강
召見承旨洪仁浩于觀物軒。
정조 8년 · 목
予曰。親祭祭報府。使之持入。予曰。 健元陵　元陵外。不必用監察。其中殘司郞官之差祭者。皆以厚料衙門換差事分付。 健元陵告由 祭獻官。以戶禮判愼差事分付。敎曰。今番幸行。祗爲所重。諸凡不緊儀衛。務從省略。實爲除弊之一端。侍衛則兵曹總府堂郞。五衛將各二員。武兼八員。隨駕官則依昨年 元陵擧動時例爲之。又敎曰。旗軍洗馬置之。御乘實預差馬。皆依前望擧行。又敎曰。李判府事留都。又敎曰。今番 陵幸。分辦旣命除之。且有 先朝庚戌年傳敎。晝停所水刺間假家。勿爲造作。到 陵所後。亦於公廨爲之。隨駕侍衛百官。當自持飯。以此令廟堂嚴飭各司。外此凡係侵責貢人之事。另加嚴飭。旣軫畿民之弊。除分辦。貢人亦民也。京外何異。亦以此意措辭知委。俾無從後現發論罪之弊。
정조 8년 · 강
命十里外斥堠及伏兵除之。
정조 8년 · 목
敎曰。當日還宮。與經宿時有異。且是畿邑軍校。宜念除弊之道。十里外斥堠及伏兵除之事。分付守禦廳。
정조 8년 · 강
命大臣戶禮堂當日先詣。右相隨駕。
정조 8년 · 목
敎曰。十八日戶禮判。除朝辭先詣。大臣及禮曹郎官。當日曉頭。亦爲除朝辭進去。工判入齋室後。待標信入參事分付。又敎曰。 本陵修改處。大臣一員曉頭進去事。已有下敎。而領左相受由。徐判府事有故。留都。判府事出疆。陪班無隨駕大臣。今番工役。雖不張大。慣熟然後。可無窘速之慮。況 本陵事體之至重且嚴。視近代 陵寢。尤有別焉。領府事先預董役。右相則隨駕事。遣吏官傳諭。又敎曰。金憙當入親試試官。文臣製述試官望。改付標以入。
정조 8년 · 강
論謝恩正使洪樂性。
정조 8년 · 목
敎曰。寒程作行。慮念曷嘗少弛。卽見箕伯狀本。因知卿行穩到栅內近地。欣幸無已。到灣後一意愼攝事傳諭。復命日子。當在何間。具由狀聞之意。一體傳諭于謝恩正使洪判府事。仍敎曰。使行姑未到栅。史官之往留灣府。貽弊可悶。以此傳諭成有旨。下送箕伯處。自箕營傳于灣尹。待出栅。從便傳諭。以此意卽爲下諭于平安監司。
정조 8년 · 강
命守總代把軍。以訓局餘軍替把後出用。
정조 8년 · 목
敎曰。守總代把軍。旣命屬之後廂隨駕。各處入番軍出用然後。可以成數哨之制。前一日。以訓局餘軍替把後出用陣上事。分付禁御兩營。
정조 8년 · 강
璿源殿修改時。命戶禮曹亞堂進參。
정조 8년 · 목
敎曰。再明日 璿源殿雨漏處修改時。戶禮曹則亞堂進參事分付。
정조 8년 · 강
召見奉審大臣以下于誠正閣。判府事李徽之。右議政金熤。工曹判書具善復。戶曹判書鄭一祥。禮曹判書嚴璹。觀象監提調李崇祜。京畿監司沈頤之。
정조 8년 · 목
元陵奉審後入來也。○徽之曰。 陵寢石物。意外有頉。伏不勝驚心矣。予曰。解凍之時。不是異事。而事體莫重。極可驚悶。訓將畿伯奉審。則所見如何。善復曰。年久 陵寢。有此意外之事。雖極驚心。今則無他道。只可以鐵牽補。四面皆用鐵裹之。外以石柱撑柱。新舊石之間罅隙處。以三方石插入補空。則似爲堅固矣。予曰。如是爲之。則不可以役事論。自京措備運去。則不過半時。似可訖役矣。善復曰。然矣。予曰。莎草不必改之耶。善復曰。然矣。予曰。獻陵前例。不可用之矣。 獻陵則新石改備。今番則只是仍舊牽補之事也。善復曰。鐵片亦無禁忌。從前皆用之。故今此石隙中。亦有掌許鐵片矣。熤曰。昨日以用鐵便否。爲聖慮矣。今則舊例亦如此。依前爲之。則誠爲萬幸矣。予曰。自京造去。則楊州不必待令矣。又敎曰。壬方石。亦爲傾昃云矣。果如何。頤之曰。不但壬方石。四面多有罅隙處矣。予曰。今番則以右灰堅固塗隙可也。役事時 陵上不必用遮日耶。僉曰。然矣。予曰。不用石柱。則亦無所妨耶。善復曰。似不可不用石柱矣。予曰。修改吉日。以何間推擇乎。崇祜曰。二十八日大吉。十九日二十六日平吉云耳。二十八日稍遠。役處不大段。而屢日不改。誠極惶悚。以十九日爲之似好矣。崇祜曰。十九日亦堪用云矣。予曰。四面補空石灰。必萬搗爲之。則似爲久遠之道。戶判爲先措備石灰。極力杵搗。以爲 陵上諸處。一倂改塗之地可也。石材則何以爲之耶。善復曰。牛耳山石品甚好矣。予曰。不必浮來。或有取用於京中之道耶。一祥曰。城內亦有可用之石云耳。予曰。雖私家望柱石材亦無妨。須速圖取見。一祥曰。與禮判更爲出去。更出見樣後。可以爲之矣。予曰。不必更往。石材則戶工判自今日在京治石。而始役前一日進去。頤之曰。厚薄長廣。足可自京爲之矣。予曰。遲久惶悚。不必取大吉日。以十九日始役。石材其前備待好矣。工戶判先爲出去。依此擧行。善復曰。 永祐園植木。方欲以今日植木。故敢遠。予曰。依此爲之。予曰。今此役事。專恃卿等。鄭判府事若在。必當有意見。尤可愴然矣。璹曰。禮堂亦當進去矣。予曰。依爲之。敎曰。引石修改。別無工役之可言。改安時所入物種。已自京司措備。畿邑切勿待令之意。畿伯旣承筵敎。以此申飭。又敎曰。 本陵陵上引石罅隙有頉處。與年前 長陵引石有頉處無異。此是霎時安排之役。依乙卯壬辰年例。禮曹堂郞進去修改。 本陵事體。尤有重焉。今番則奉審進去大臣及戶工判一體進去事分付。予曰。 陵幸有命。治道何以爲之耶。頤之曰。似難善爲之。予曰。治道甚難。今日出送京營將校摘奸後。橋梁之不得不改處。自京廳雇軍爲之。似好矣。植炬亦置之。雖自京廳擧行。楊州牧使則不可不董察矣。頤之曰。莫重 幸行。以臣營將校治道。不成事體。差使員則勢將差定矣。予曰。以楊州牧使爲之。似好矣。惠郞亦可爲之矣。熤曰。以惠郞爲差員。事體苟艱矣。予曰。目今畿內民憂方殷。差員則決不可如例爲之矣。璹曰。明日殿座時。臣見差別雲劍。而方進役所。何以爲之乎。予曰。別雲劍則以預差爲之可也。予曰。軍士房分付軍門。馬草皆令自京持去。都監中軍。改望入之事分付。予曰。右相當先預。各務差員勿令待令。與戶工判先詣 陵所。敎曰。擧行時急。都承旨入直。 元陵往來將校。自今日使之待令於 健元陵。亨逵曰。行左承旨具明謙。纔蒙蕩滌之典。前兵使李漢泰。旣是同罪之人。故敢達。予曰。一體蕩滌敍用。
정조 8년 · 강
健元陵 香祝。命親押。
정조 8년 · 목
因香室受押單子。敎以。出宮時親押。
정조 8년 · 강
御仁政殿。行抄啓文臣應製。考官李徽之金熤徐有隣鄭昌順。試官李時秀李養鼎金峙默李獻慶黃景源徐有防金憙鄭東浚徐龍輔。
정조 8년 · 목
具翼善冠袞龍袍。乘輿出協陽門。詣仁政殿。降輿陛殿。考官及抄啓文臣應製人行禮訖。以規模爲策題。仍敎曰。抄啓諸員應製文臣。分東西庭以坐。又敎曰。見領相箚。則病勢尙爾未差。須以安心調理。勿參再明日柢迎班之意。遣吏官口傳也。又敎曰。本廳差備單子。今始分排書入。近來宣傳官擧行。皆如許。廳首如是漫忽。行首宣傳官汰去。又敎曰。在外總郞。今姑改差。今日政。以在京無故人差出。在外人待後窠復職事分付。兵曹判書李★(土+甲)曰。弘化門外留都。守總兩營。輪回擧行。而在前則率領訓局餘軍留都矣。今番以兩營鄕軍停番之故。訓局餘軍。皆赴禁營留都陣。弘化門外留都。則當次營只率本營軍擧行乎。予曰。置之。★(土+甲)曰。十里外。當以衛軍磨鍊乎。予曰。部字內爲之。過部字內之外。勿爲之。★(土+甲)曰。幸行回鑾後。隨駕軍兵犒饋。近年連以乾物擧行矣。今番則何以爲之。予曰。依近例爲之。★(土+甲)曰。道路事知發送。及本曹郎廳橋梁摘奸等節。何以爲之。予曰。置之。★(土+甲)曰。禁軍戎器點考二十日。而幸行翌日相値。以無故日請退行。從之。★(土+甲)曰。二十日文臣朔試射試官望。十九日當爲修正入啓。而幸行相値。今番則停止乎。從之。★(土+甲)曰。外驛馬勿爲入把事命下矣。在前入把者。一倂減省。而本曹騎馬。只是四十匹。故推移分排。實爲苟艱。其中內吹所騎馬二十餘匹。以畿營入番馬中。請知委取用。予曰。內吹馬。自兵曹貰用。其外問 安中使承史所騎馬。今番倂除之。此外交龍旗標旗不得不入把者。別單書入。而可以貰用者。竝自本曹貰用。以除畿驛一分之弊。行左承旨朴祐源啓言。今此幸行。係是遠 陵。與門外動駕稍異。稟單何以爲之乎。予曰。今番置之。仍還內。
정조 8년 · 강
召見工曹判書具善復。仍行科次于誠正閣。
정조 8년 · 목
予曰。今番 陵役。戶禮判專欲張大其事。此非予意矣。役處至小。豈可張大。明日乃始役吉日。卿與領府事先爲出去。卽卽始役。如或不體予意。至於輕動莎草。則是豈不萬萬切悶乎。動駕將早。待 陵役訖。當展拜 元陵。工役須卽速擧行。大臣及進去三曹堂上。曲墻內仍爲柢迎。仍敎曰。任卿董役。予其紓憂矣。又敎曰。民則一也。所欲弊於鄕民者。豈可移施貢人。再明出宮差早。畿邑植炬。亦命停止。不可無闊挾之擧。自部字內外。至晝停所植炬。自公曹待令。係是別役。分付戶惠廳。量宜給價。又敎曰。旣是當日還宮。禁衛營留陣。令本營中軍。待主將擧行。本營時無大將。又無都提擧。事甚可悶。禁衛營都提調。今日政擬入。又敎曰。朝聞 陵幸時。領相欲力疾赴班。遣史官。以安心調攝。切勿强力赴班之意。使之傳諭矣。史官誤以必須進去傳諭云。傳諭大臣。事體何等重大。而有此誤傳之擧。此前所未聞之事。當該注書。爲先汰去。令該府拿問嚴處。承宣慝不以聞。自下彌縫。事之駭然。莫此爲甚。當該承旨罷職。更以此意傳諭。○敎曰。文臣製述科次入之。考官以次進伏。予命考券。予曰。吏曹隨駕官單子。催促入啓。敎曰。文臣製述草榜入啓後。以標信金虎門留門。試官以下出送。又敎曰。先來軍官。旣已趁期入來。放送後。其委折詳問次。明早使之來待。
정조 8년 · 강
遞承旨李亨逵。以鄭昌順代之。
정조 8년 · 목
因亨逵罷職傳旨。敎以。更問之。則事勢容或可恕。以遞差捧傳旨。又敎曰。承旨前望單子入之。
정조 8년 · 강
命督運御史金載人。卽爲復路。
정조 8년 · 목
載人以更加遲留。搜訪各沿緣由馳啓。敎以。爾其卽爲復路事回諭。
정조 8년 · 강
以朴祐源李文源金載人趙興鎭爲承旨。竝前望也。
정조 8년 · 강
命督運御史金載人加資。
정조 8년 · 목
敎曰。今番嶺南運穀數。過屢葛包。俱得利運。言念民事。萬萬幸甚。此槪御史誠心督運之力。況關東湖西兩道轉運之一時竝擧。前所罕有。朝家奬勞之政。豈下於耽羅轉運。慶尙道督運御史金載人。特爲加資。今日政下批。
정조 8년 · 강
命工判具善復。與大臣先詣 陵所。還宮時領軍隨駕。
정조 8년 · 목
敎曰。 陵幸事體至重。不可領軍進去。工判與大臣先詣 陵所。還宮時領軍隨駕事分付。出宮時則先廂陣。前御將李柱國代領。旣是別雲劍。到 陵所面看後。還以別雲劍隨駕事。牌招聽傳敎。
정조 8년 · 강
健元陵曲墻修改。命寒食祭兼告。
정조 8년 · 목
禮曹啓言。 健元陵曲墻修改事命下矣。臣與戶工判相議。則曲墻修改及他方位塗灰之後。日寒姑未快解。其在愼重之道。稍待日暖。實合事宜云。依傳敎寒食祭兼告擧行。而曲墻修改。 祝文中措辭添入之意。請分付。允之。
정조 8년 · 강
命幸行時各差備騎馬。絶勿多徵。
정조 8년 · 목
兵曹啓言。今此幸行時各差備所騎驛馬。依下敎別單書入。敎以。本曹入把馬。如是減數。至有貰用之擧。該寺宜無異同。所把馬不得不入把者外。絶勿多數徵來。以貽殘驛之弊事。更爲分付該司。
정조 8년 · 강
有政。吏曹參判金夏材進。
정조 8년 · 목
以尹坊爲同義禁。
정조 8년 · 강
領府事金尙喆箚陳病狀。乞收 健元陵監董之命。賜批。
정조 8년 · 목
批以。卿之愼節。不至難强。則豈可有此辭巽。凌晨進詣。恐妨將攝。明日午後先詣似好。卿須安心勿辭。依此爲之。仍命遣吏官傳諭。
정조 8년 · 강
判府事徐命善箚辭太僕提擧之任。賜批。
정조 8년 · 목
箚略曰。今適有喪在室。伏聞 幸行有命。太僕擧行。十分緊急。而二提調未及還朝。揆以事面。合卽。變通。臣所帶司僕提調。竝許遞免。批以。事勢旣如此。卿何可以此過加辭巽。太僕之任。在外二提擧。方欲變通。卿須安心勿辭。仍命遣史官傳諭
정조 8년 · 강
遣承旨詣 先農壇。奉審摘奸。
정조 8년 · 강
詣 璿源殿。看審修改。
정조 8년 · 목
自內詣 璿源殿。敎曰。戶禮工三曹堂郞。率匠手入來。又敎曰。都承旨工曹參判分看役處。仍還內。
정조 8년 · 강
召見京畿監司沈頤之于誠正閣。
정조 8년 · 목
予謂頤之曰。動駕猝定。時方解凍。治道凡節。想必難矣。楊牧果勤於董役乎。頤之曰。 泰陵火所外道塗泥濘。外解中凍。治道極難。而楊牧晝夜董役。不暫休歇矣。予曰。役處見之乎。頤之曰。臣往審則見方治石矣。予曰。工役明日可以早畢乎。頤之曰。不可霎時可以告訖矣。予曰。昨日風寒異常。果無傷麥之慮乎。頤之曰。泥田則頗有騷動。而大抵春麰多於秋麰。聞老農之言。則似不大段受傷矣。
정조 8년 · 강
遞承旨金載人。以金載瓚代之。尋遞。以金憙代之。
정조 8년 · 목
政院以載人在外。啓請變通。敎以。許遞。前望單子入之。又以載瓚有親病。勢難隨駕啓稟。敎以。許遞。前望單子入之。
정조 8년 · 강
以金夏材爲副總管。前望也。
정조 8년 · 강
召見承旨朴祐源趙興鎭于誠正閣。
정조 8년 · 목
敎曰。左承旨軍士房承旨入侍。敎曰。命召之制。異於兵符。所以備非時召命。而送左隻。合符無疑然後就命。軍兵去就。不係於此。觀於大臣受佩。可以知創制本意。以是之故。他營大將兼領。兼領營命召。亦不兼佩。外此都相之行探。亞將之代領。亦無佩符之事。蓋管轄與號令。惟在所持之手旗。命召有無。元無所關。該房承旨以訓局陣兼領大將之無佩赴陣。有此提稟之擧。承宣事。不但太昧事例。命召事體。何等至嚴。則是豈自下所敢稟請之事。事未前聞。大關後弊。當該承旨。爲先從重推考。
정조 8년 · 강
命總戎使李昌運權察左右捕將。
정조 8년 · 목
左捕將徐有大。右捕將趙圭鎭隨駕也。
정조 8년 · 강
命文臣製述入格人。考例捧傳旨。
정조 8년 · 강
詣 健元陵親祭。仍詣 穆陵　顯陵　元陵　惠陵　崇陵展拜。
정조 8년 · 목
具戎服。乘輿出仁和門。詣仁政殿。親傳香親押訖。駕出敦化門。駐輦興仁門外。命楊州牧使入侍。敎曰。今番 陵幸猝定。治道凡節。想必難矣。自此卿以閣班隨駕。仍詣晝停所入幄次。少間駕發。路中駐輦。問道傍民人曰。爾等皆居楊州乎。昨年大歉。何以支活。而還穀何以辦納。賑穀亦能均受否。人民等曰。特蒙朝家賑恤之眷。至今全保。莫非聖澤所及矣。敎曰。楊州牧使率本地方近處父老。還宮時晝停所待令。又敎曰。都承旨先馳詣 陵所。董飭工役。使之趁早備待。不緊雜人。不許入紅箭門內。詣 健元陵入齋室。改具翼善冠黲袍烏犀帶白皮靴。詣版位行禮訖。仍詣 陵所奉審。謂領府事金尙喆。工曹判書具善復。禮曹判書嚴璹曰。工役初不浩大。誠可幸也。但此牽架之工。能爲堅固之策乎。善復曰。旣立石柱。則必無他慮矣。予曰。今來奉審。大勝所聞矣。仍周廻 陵上。又周廻曲墻外奉審訖。復詣役所。謂尙喆曰。卿以耆舊。屢日董役。得無難乎。尙喆曰。臣豈敢自便乎。第今旣竣役。又無後慮。下情實爲萬幸矣。予曰。卿等留看畢役。仍詣丁字閣親祭。禮畢。次詣 穆陵　顯陵　惠陵　崇陵。展拜如儀。命左議政李福源。右議政金熤 諸陵奉審。還御 健元陵齋室。敎曰。奉審修改處。與所聞大異。暫刻之間。功亦告訖。萬萬幸甚。看檢堂郞。與戊子甲申設廳時有間。雖不如例論賞。 本陵官員陞六。已陞六者陞敍。守僕守護軍京事知守僕賞格。比展拜時前例優給。今日展拜顯陵　穆陵　崇陵　惠陵　元陵守僕守護軍。考例施賞。 徽陵陵屬。一體擧行。又敎曰。政官牌招開政。又敎曰。領府事。具判府事入侍。予曰。 陵役告完。卿等勞績大矣。尙喆等曰。聖孝所曁。臣等何力之有。敎曰。 穆陵　顯陵　惠陵　崇陵展拜時。百官行禮置之。敎曰。自 陵洞口至興仁門。捧上言。又敎曰。侍衛百官插羽。仍改具戎服。乘輿以出。還詣晝停所入幄次。敎曰。楊州牧使率父老入侍。又敎曰。京畿監司入侍。又敎曰。楊州暗行御史入侍。予謂濟遠曰。今番道路修治時。得無呼冤之民乎。濟遠曰。無矣。予曰。有何所聞乎。濟遠曰。伏承聖敎。採探民情。則今番幸行時。道路橋梁修治之役。旣無民間徵發之擧。故距稍遠之民。無所關涉。晏然自在。只喜赴役之不煩民力。在識雇人之特降朝令。而至於路傍居民。則間多受價趨役者。故同然一辭。皆以爲每人一日之價。米爲三升。錢爲十三文。費一時之力。延數日之命者。匪勞伊惠云。而其中一二民人。或以爲一日三升米。足當傭價。而又有十五文之加給。實爲滿望。論以大體。均之有樂趨之心。而或受十三文。或受十五文云者。不免些少斑駁。此或以從願之故。不能無不齊之嘆。而臣急於返命。未及究竟。予曰。雇價之多寡不均。事涉訝惑。當問楊牧矣。予詢鍾秀。對曰。役民雇價。每名果給米三升。錢十五文。而民或不自赴役。雇人代立。此必是渠輩私自減給之致。自官出給。豈有增減之事乎。予使鍾秀問父老以弊瘼。民人等對曰。本州無他弊瘼。而寺奴婢一欸。實爲痼弊矣。鍾秀回奏訖。曰本州父老民人等。愚蠢無知。其所仰對者。感祝叩謝之外。盡是私瑣之事。誠足慨歎。臣於民人等所達私寺奴婢事。有仰達者。寺奴婢之比總不許頉。固是八道通患。而本道則不但寺婢比總之弊而已。大抵軍役爲第一弊端。蓋本州以 陵園墓二十位所奉之地。元戶雖夥然。而應役之戶。僅爲六之一。故軍額雖似不甚多。而比應役戶則幾乎倍之。以致有疊役之冤。臣素知此事爲本州痼廢。故曾於待罪守禦廳時。因本州牒報民間禦役。亦有所蠲減者矣。道內列邑中。軍數比戶數不多之邑。亦或有之。增減額數。裒益均排。各道皆有此例。而臣之到任屬耳。未及詳究。故擬俟頭緖之初定。一與道臣相議矣。咫尺前席。親奉聖上優恤州民之德意。不勝感激。而民人所對。旣無可以當聖心者。則非常之德意。恐仍不得下布。故敢達。軍額移減之事。自上特賜處分。則一州民人之永久蒙惠。似無大於此矣。予曰。與道伯相議。毋論多寡。從長釐正。自晝停所回駕。敎曰。都承旨馳詣 宗廟。奉審以來。敎曰。左承旨馳詣 永祐園。奉審以來。右承旨馳詣 康陵　泰陵。奉審以來。右[副:I-POSITION]承旨馳詣 懿陵。奉審以來。敎曰。右相馳詣 徽陵。奉審以來之意傳諭。由敦化門還內。
정조 8년 · 강
有政。吏曹判書徐有隣。金夏材進。
정조 8년 · 목
以趙鼎鎭爲吏曹參議。李亨逵爲刑曹參判。金履良爲 健元陵參奉。初仕也。
정조 8년 · 강
遣承旨。詣　社稷。奉審摘奸。
정조 8년 · 강
御春塘臺。行別軍職試射。
정조 8년 · 목
自內詣春塘臺。予曰。金養和今一巡試射。三中入格。特爲賜第。仍命宣傳官呼新來。今日內。以白面許給事分付。又敎曰。訓將御將前御將摠使。卽令入來受許參。訓鍊大將具善復。御營大將徐有大。前御營大將李柱國。摠戎使李昌運偕入。又敎曰。文兼有闕之代。以李祖承爲之。卽令入來許參。仍命承旨同受許參訖。命諸將臣諸承旨。各射一巡。施賞訖還內。
정조 8년 · 강
遞承旨宋載經。以沈豐之朴祐源爲承旨。
정조 8년 · 목
政院以載經在外啓請下諭。敎以。許遞。前望單子入之。
정조 8년 · 강
命南行宣傳官金養和。直赴殿試。
정조 8년 · 목
敎曰。新差別軍職內試射時。南行宣傳官金養和一巡三中。直赴殿試。
정조 8년 · 강
命乞兒留養自願人。自松營木布賞給。
정조 8년 · 목
開城留守鄭昌聖以乞兒留養事馳啓。敎以。乞兒之自願留接。遺棄之自願收養。殊極可尙。自卿營木布賞給事回諭。
정조 8년 · 강
命發賣某部幾戶。成册入啓。
정조 8년 · 목
敎曰。十二月正月發賣。某部幾戶。區別列錄。分給穀物數爻。各其部亦爲區別列錄。別作成冊。明日入啓。來等依此原成冊。續卽請出。添書入啓事。分付恤廳。
정조 8년 · 강
遣承旨分詣受 香所。奉審摘奸。
정조 8년 · 목
寒食祭及 先農壇節祭。在明日也。
정조 8년 · 강
召見備堂及下直守令邊將于誠正閣。
정조 8년 · 목
敎曰。洪忠監司錢穀加請狀啓來到。卿等見之乎。有司堂上徐有隣等曰。見之矣。予曰。左右道還穀總數幾許。而昨年所捧爲幾許耶。有隣曰。湖西還捧未捧。姑未磨勘於本司。故臣等未及知之矣。予曰。湖西此請。曾已慮之。今果來到。將何策而救之耶。連歲大無之餘。當春匱乏之狀。不言可想。哀我湖民。何以聊活。目下事勢。不得不如救焚拯溺之爲。而見今國儲蕩然。穀總不敷。今日召見卿等。欲問賙救之策。未知何以處之則爲好耶。有隣曰。湖西民憂。當春遑汲。宜有自朝家接濟之道。而道臣所請諸條。亦難竝爲許施。就其中商量劃給。以紓民憂。似好矣。予曰。道伯所請。爲幾條乎。有隣曰。凡七條。而多有不可許之請矣。予曰。備局亦有軍作米乎。有隣曰。均廳軍布中。亦有以布作米之例矣。予曰。軍餉留庫數。未知幾何。而道臣十萬石加分之請。試過矣。當此春窮。不得不議其接濟。而亦難副其所請矣。至於結錢之請。無乃過乎。有隣等曰。監司所請結錢四萬七十兩全數劃給之言。誠難盡爲許施。量宜劃給。似好矣。予曰。結錢雖異元稅。而到今便同正供。若以飢歲民情。盡請蕩減。則猶之可也。而今以沒數劃給之意。臚列狀辭者。誠未知其得當矣。李在簡曰。以錢給民。其勢難矣。趙時俊曰。道臣之請錢。雖緣不獲已。而豈可盡數劃給乎。予曰。向日關東及楊州。亦有以錢許劃之事。此非樂爲。而勢不得不然矣。設有生穀之道。以錢貿米。亦豈不屑屑乎。此請欲爲勿施。而民情一時爲急。勢將以錢穀略綽分排許劃矣。然而今雖分錢以給。設令秋事大登。穀賤如土。而民之代錢納米。得無有賤賣貴買之弊乎。有隣曰。待秋納米。民情似不爲難矣。在簡曰。此猶勝於私債長利。民似願之矣。予曰。結錢以結米代捧。未知何如。有隣曰。臣待罪湖南也。其時屢豐。穀物甚賤。四五守令。皆以此爲好矣。諸議咸以爲不可。故其說遂寢矣。予曰。道伯狀請。不思甚矣。請穀則雖有已例。豈有結錢全數請得之事乎。時俊曰。道臣料量誠過矣。有隣曰。道伯未及周知道內事情。故似然矣。予曰。賑資出於還穀。而歲前所捧不多。則今無移轉之道。此將奈何。時俊曰。本道穀簿罄竭。他無移劃之資。左右思量。終無善策矣。予曰。儲置米事目。至爲嚴重。改色之請。亦難許施矣。儲置米裁減米還年米。所請何以則可以參量施之乎。且位太乃是惟正之供。則事面較重於大同。有難輕議。雖以結錢諭之。春給一兩之錢。秋納一包之穀。在民情利害。未知如何。今日召見卿等。意有別般良圖。而亦未聞異見。結錢不可全一道蕩減。卿等就議諸大臣爛商後。以草記稟處。有隣曰。惠廳郞李樂培。日前移拜司僕寺僉正矣。本廳郞卽是嶺南。而多有擧行之事。恐難付之生手。李樂培司僕僉正之任。今姑改差。請使之專意惠郞。予曰。依爲之。敎曰。左承旨入侍。予曰。昨日上言中猥濫者。皆已拔去耶。承旨鄭昌順曰。未及詳閱矣。予曰。守令進前。尙州牧使金履信奏職姓名。予曰。幾次作宰乎。履信曰。七次矣。予曰。熟手也。勉爲之。大邱判官魚用元進前。予曰。下去後善爲之。淸安縣監洪絲浩進前。予命奏七事後。敎曰。爾是初次作宰者。另念爲之。予曰。邊將進前。平薪僉使申好祥進前。予曰。何處久勤乎。好祥曰。禁軍三十六年矣。予曰移轉何以善運乎。禁軍之除邊將者。每多貽羞朝廷之患。爾則能以功勞陞遷。可謂快雪禁軍之恥矣。移轉監色。皆嶺南人乎。好祥曰。未能詳知。而渠輩皆以爲當蒙免役之恩云矣。敎曰。政官牌招開政。甲山前府使邊聖和李運昌閔光晉等現告狀本。旣已入啓。罪狀令該府覆啓稟處。而其中時帶守令。不可一日虛縻。徒貽民邑之弊。爲先罷黜。今日使之差出。敎曰。高山縣監罷狀。旣已入啓。亦今日政差出。
정조 8년 · 강
命內局所用全鰒海沿外。一竝停免。
정조 8년 · 목
備局堂上徐有隣啓言。內醫院所用。有甲全鰒半乾全鰒。例於今朔內。卜定於海西湖西兩水營及統營嶺南左兵營矣。今番亦依例請卜定。敎以。海沿外。限秋成一竝停免。以此分付。俾無預採等待之弊。
정조 8년 · 강
有政。吏曹判書徐有隣參判金夏材進。
정조 8년 · 목
以李泰永姜忱爲副修撰。安廷玹爲司諫。李在協爲同經筵。黃仁煐爲慈山府使。宋守淵爲高山縣監。李勉齊爲 厚陵參奉。初仕也。
정조 8년 · 강
命大靜縣監朴載淵論賞。以草記稟處。
정조 8년 · 목
濟州牧使嚴思晩以大靜縣監朴載淵等論賞。令廟堂稟處馳啓。敎以。以草記稟處。
정조 8년 · 강
命鰥寡獨賙恤之方。令該堂論理草記。
정조 8년 · 목
漢城府啓言。因臺疏覆奏。鰥寡獨之年七八十者及貧窮無依之見漏於前別單之類。竝令五部更加搜訪。今始報來。故其姓名年歲口數。一一區別書入。敎以。數爻文移賑廳。白給秩增付。戶。自來等添給。鰥寡獨賙恤之方。與白給類宜無異同。亦可可無區別酌量。此則令該堂具意見論理草記。
정조 8년 · 강
右議政金熤陳箚自引。仍請勘。賜批。
정조 8년 · 목
箚略曰。今日復命之路。史官迎傳直還私次之敎。此誠格外恩數。悸恐戰慄。益不省攸措。噫。 陵寢奉審。事體莫重。而致有昨日之做錯。律以典憲。合被大辟。乞令有司視律勘斷。批以。誤傳之致。在卿何有。該注書方欲處分。而箚辭何乃自引太過。一二句語。不幾歸於失言。竊爲卿慨之。卿其安心勿辭。仍命遣史官傳諭。
정조 8년 · 강
罷注書沈晉賢職。
정조 8년 · 목
敎曰。當該注書罷職。
정조 8년 · 강
召見備堂徐有隣于觀物軒。
정조 8년 · 목
敎曰。備局有司堂上竝入侍。○予曰。昨以湖西事。卿等有所料量乎。備堂徐有隣曰。臣等方聚議便否。而姑未歸一矣。予曰。道臣所請。多費思量。終未知其得當矣。設令今春如數劃給。來頭年事。有難預必。何以處之則爲好耶。有隣曰。湖民皆有望哺之心。道臣此請。勢所不已。而亦難盡數劃給矣。予曰。湖民遑急。事在目下。朝家於此雖傾囷倒廩。豈不思所以拯濟。而見今倉儲無餘。穀總不敷。無他推移之勢。此甚可悶矣。第道臣結錢全數之請。亦不成說矣。錢還非法例。而向日關東及楊州許劃。蓋出於不得已也。夫錢與穀。本自不侔。而至於流行之道。錢亦穀也。穀亦錢也。豈有一毫慳惜於許劃。而待秋納米。未知其民情之便否。萬一秋成後。民以還納爲難。則其所謂惠民。適所以害民。此豈非合商量處乎。至軍餉。所係至爲重大。則十萬石加分之請。可謂不知事面矣。昨年新還。旣多未捧。今年雖中豐。決難保其盡捧。國之設此。乃是緩急之需。而反使荐饑之民。反貽重困之患。此將奈何。然而錢穀散可復聚。人民死不復生。卿等退去。審其便否。量其多寡以奏。敎曰。昨日右相之箚過矣。其所自引。有傷事面。此是徑庭直行之致矣。又敎曰。領相之病。近果何如。籌司坐起。聞多廢閣時。卿等以一月數次爲之之意及之。又敎曰。有司堂上紙尾草催促。仍令入侍。予曰。癸未年湖西諸得各穀數爻幾何。都數考謄錄以入。
정조 8년 · 강
遞承旨金憙。以柳誼代之。
정조 8년 · 목
敎曰。右承旨聞有實恙。許遞。前望單子入之。
정조 8년 · 강
嶺東運穀差員施賞有差。
정조 8년 · 목
敎曰。觀此原伯狀本。嶺運穀俱得利泊。亦旣分俵。言念民事。不但萬幸。朝家自此亦得以少弛宵旰之念矣。差員論賞。纔有成命。而且觀狀辭。渠輩勤勞。極爲可尙。平海郡守鄭聖鵠。一萬七千六百石穀物。分載半百船隻。自浦項領運以來。準職除授。中軍朴河潤。平陵察訪崔鳳民。祥雲察訪金泓哲。各有裝發或領運之勞。竝陞敍。其中已陞資者。守令調用。三陟府使鄭日煥。平海郡守鄭聖鵠。亦有分俵之勞。竝兒馬一匹賜給。賞不得疊授。已準職人勿論。以此傳敎。回諭方伯。使卽分付差使員等。
정조 8년 · 강
備局以湖西錢穀加請狀覆啓。
정조 8년 · 목
備邊司啓言。卽因洪忠監司申大升錢穀加請狀啓。有草記稟處之命矣。取見其狀本。則盛陣本道民多穀少。排還不足之狀。仍以爲還軍餉留庫中。限十萬石。特許加分。備局均廳軍作米。亦許限折半加分。麰還半留條中。量其多寡。或折半或三分一加分。各邑儲米。一年應用外。隨其所餘。從便改色。待秋會錄。還麰米一千石。間二年上納均廳者。退年上送。多有近例。待秋成上納。前劃下裁減米二千石。有司之臣。爲念經費。以新米一千石許劃。而餘則以舊儲置。移充其代。舊儲置新裁減。爲米則均。而裁減米之添還者。米從他出。便是生穀之道。必以新裁減條。盡數劃給。賑民所饋鹽醬甘藿等物。以錢買用。而會減之數。不下三千餘石。本道結錢四萬七千餘兩。盡數劃給。以錢貿用。則賑穀亦必有剩。而錢之餘數。以詳定例。從民願分給。以爲繼巡糊口之需。待秋作租捧納會錄。而均廳句管磨勘該廳。亦合事宜爲辭矣。嶺南穀之移轉。裁減米之留劃。可謂靡不用極。而猶且不足。有此諸條之狀請。穀簿之枵然。民窮之轉急。推此可知矣。其在終始軫恤之道。不可以前已施惠。有所靳持。麰還留庫中。量其多寡。或折半或三分一加分事。賑廳還耗米一千石。待秋成上納事。竝依狀請許施。備局均廳軍作米。限折半加分事。災減米一千石。又以新災減條區劃事。軍作米加分之不得輕許。自有定式。裁減米所劃給者。係是癸卯條。則今年新米之換留。事涉不當。而此時湖沿。有難膠守常例。竝特爲許施。還軍留庫中。限十萬石加分事。道內應留。不過爲十五萬石零云。除出十萬。則所餘太少。限八萬石使之加分。儲置米改色事。儲置事目。極爲嚴重。一或撓改。大關後弊。且於昨年旣有數千包之改色。則庶除久積紅腐之患。民情雖急。法意不輕。此一欸置之。至於結錢之全數劃給事。不特所請之太無限節。以錢分給。以穀收斂之際。若或不善照管。則難保其十分無弊。且以詳定價作穀。則春散一兩之錢。秋納一包之穀。目下穀價之不相當。已無可言。而設令穡事。幸至大熟。當此荐饑之餘。實有厲民之慮。固不可輕議。而第有一事稍合方便者。惠廳之位太。卽是惟正之供。事面較重於大同。中間防納之嚴塞。爲革京外麰利之弊。而若値災荒。則留置本道。添作還穀。不無一二可援之例。本道沿邑位太四千二百石。竝雜費劃付本道。添補糶糴。而當此經費匱竭之時。位太之自京廳需用者。亦不可不念。此則本道結錢上納後。依惠廳事例。每石三兩式。準數移劃。則足當其代。結錢不許。則無以錢作還之嫌。位太劃給。則有以穀分俵之益。揆以事面。名色最正。而不過錢與太之相換。實合京與外之俱便。以此知委於道臣及該廳。使之趁卽擧行。醬藿價之以錢不以穀。其在鳩穀之道。道臣所陳。儘有意見。此一條。以結錢中限五千兩許劃。有餘則還納本廳。不足則以穀繼用之意。請一體分付。允之。敎以。軍餉留庫中加分事。準請許施。雖有傾庫之慮。以今望哺之民情。亦難剋削數爻。毋論十萬八萬。令道臣參量緩急。排比多寡。以爲從便加分之地。儲置米改色事。事目法意。雖甚嚴密。旣有昨年已例。亦令依狀請施行。沿邑位太四千二百石。竝雜費劃給本道。添補還穀事。卿等言好矣。依此分付。較看當初所請結錢之數。猶有不能相當之歎。結錢限一萬兩。特爲加給。
정조 8년 · 강
備局以濟州牧使嚴思晩牧場馬點閱後褒賞狀覆啓。
정조 8년 · 목
備邊司啓言。卽見濟州牧使嚴思晩牧場馬點閱後大靜縣監朴載淵等褒賞事狀啓。則以爲大靜縣監朴載淵所管牧馬。照準前籍總數。剩爲一百十八匹。旌義縣監李長益所管牧馬。總數剩爲二百七十三匹。宜有別般褒賞。以爲激勸之地爲辭矣。馬政。國之重務。而近漸解弛。擧有耗縮之弊。未聞蕃息之效。不可無申明激勸之道。而今此大靜縣監朴載淵。旌義縣監李長益。依事目特許陞敍。請以爲激勸之地。允之。敎以。該牧使狀辭旣如此。此等守令。依事目別加論賞。然後可爲勸後之道。待限滿遞來後。陞敍承傳趁卽施行之意。申飭銓曹。
정조 8년 · 강
命明日由月覲門展拜。該房知悉。
정조 8년 · 강
右議政金熤陳箚自列。仍請譴。賜批。
정조 8년 · 목
箚略曰。臣昨犯錯誤之罪。敢陳請譴之箚。及承聖批。致勤誨責。益不省所以自措也。臣於日昨復命之後。急於自劾。帶忙構箚。數行文字。未及照檢。竟不免語未稱停。辭不達意。而至於箚末所陳。尤極謬妄。反請惟輕之公罪。語沒倫脊。亟降威命。以嚴邦憲。批以。卿所請者。事面然。遂事不須更提。卿須安心勿辭。卽起視事。仍命遣史官傳諭。
정조 8년 · 강
命時囚。令次堂今日內捧供。
정조 8년 · 강
分揀大司諫李行源禁推。
정조 8년 · 목
因禁推傳旨。敎以分揀。
정조 8년 · 강
判下幸行時擊錚上言覆啓。
정조 8년 · 목
京畿監司沈頤之以上言罪人朴尙彬捧供馳啓。敎以。雖非四件事。此等上言或擊錚。自應捧之科。不可以違格論。分付該廳。使之從長稟處。又以擊錚罪人崔焴捧供馳啓。敎以。觀此原情。與等閑山訟有異。侵辱重臣。殆無餘地。不可尋常看過。令道臣各別詳査。重臣之因此引義。廟務積滯可悶。今日內。行査狀聞之意回諭。又以楊州幼學權賢上言其父翊宣薦還錄事馳啓。敎以。渠無干犯。朝家已洞悉無餘。伊時纔配旋宥。意亦有在。薦册拔去。不已過乎。此等事。依願許施。毫無閑於隄防。此上言出給宣傳官廳。墨名處使卽洗抹。○政院以東部忠翊衛梁擎字上言其父壽國未蒙邊將除授啓。敎以。不必回啓。此上言留中。申飭銓曹。又以順天幼學吳碩祖等上言啓。敎以。左承旨論理稟決。又以南海定配罪人李義曾妻婢吉貞上言啓。敎以。向以此事。已有區別疏放之擧。此漢之獨漏。無乃元犯故然耶。元上言勿爲出給。該房考稟。又以漆原幼學周鳳朝上言啓。敎以。不必回啓。上言留中。依前判下。申飭銓曹。
정조 8년 · 강
命時囚趙榮儉等議處。李喆模等勘放。邊聖和等分揀。
정조 8년 · 목
義禁府啓言。慶興府使趙榮儉原情。泛稱遲晩。曾經宣傳官。請除刑推議處。允之。又啓言。沃溝前縣監朴行淳。事變注書朴宗默原情。泛稱遲晩。請竝刑推得情。竝敎以。除刑推議處。又啓言。安州牧使李喆模原情。泛稱遲晩。曾經侍從。請除刑推議處。敎以。瑞興倅旣已斟酌放送。依此律勘放。又啓言。孟山前縣監喪人韓榮錫原情。泛稱遲晩。喪入勿爲請刑。旣有受敎。請上裁。敎以。考律勘放。又啓言。前別提安祐擊錚原情。觀其所供。則不過田畓相訟事也。非臣府所管。令該曹請査實。允之。敎以。此囚放送。又啓言。典籍洪夏俊韓衍一等。文臣製述時。入庭不作。各笞五十收贖。私罪施行。允之。又啓言。甲山前府使邊聖和李運昌閔光晉等段。以其配所官。一任抛棄。慢不防禁。揆以紀綱。俱極可駭。竝拿問定罪。而任嵂李漢興李弘遠宋鍈等。則潛通罪人之類。俱能禁斷。李陽運則在任六朔。別無事段云。合有分揀。請上裁。竝從之。
정조 8년 · 강
詣 景慕宮展拜。
정조 8년 · 목
具翼善冠袞龍袍。乘輿由月覲門。詣 景慕宮版位。行望 廟禮。還入 齋殿。敎曰。 本宮提調金尙喆入侍。予曰。廣州賑政。何以爲之。畢竟能無顚連之歎否。尙喆曰。誠心殫竭。庶可以圖報萬一矣。予曰。頃日 健元陵役事。猶未免忽忽。此後則果能無慮乎。尙喆曰。臣未敢的知。而引石一介。不爲無慮。來頭設或有頉。不過如今番。而似無驚心之慮矣。敎曰。序文入之。敎曰。御製懸板。當次韻以下。監董堂上竝賡進。由月覲門還宮。
정조 8년 · 강
命議藥廳柴油需。自惠廳磨鍊。
정조 8년 · 목
藥院提調徐有隣啓言。議藥廳別入直醫官柴油之需。尙無定規。或與元入直相値。則事多防礙。當初自工曹義盈庫。如例進排矣。以其事係別下。間致停止。蓋加定貢物。初非可論。而無價之役。亦難全責於貢人。戶惠廳中。量宜磨鍊。給價該廳。使之從便貿用。則所下不甚夥多。而事面則穩當。故敢達。敎以。自惠廳磨鍊給價。
정조 8년 · 강
御誠正閣。行抄啓文臣課講。
정조 8년 · 목
予曰。應講人抽栍呼名。二人式次第進前。金啓洛李顯道李暾李勉兢金熙朝沈晉賢成種仁鄭萬始趙濟魯徐瀅修等。進講中庸。各陳文義。以次出榜。敎曰。賡韻詩未及來者。催促持入。
정조 8년 · 강
賑恤廳以鰥寡獨分米加給覆啓。
정조 8년 · 목
該廳啓言。因漢城府別單草記。有論理草記事命下矣。臣於前月等白給分俵時見之。則無依別單中。多有年老鰥寡獨之類。而混同入錄。今番別單。則無依與鰥寡獨。分爲兩件矣。往復其委折於該府。則以爲前月等抄出時。只以無依名色抄出。故無依與鰥寡獨。初不區別。今番則因臺疏覆奏擧行。蓋此鱞寡獨之類。尤甚矜惻。且是單身。別無口數之可諭。其所分米。不過一斗而已。一斗外更爲加給五升。請以示朝家先四之德意。敎以。依草記施行
정조 8년 · 강
召見承旨鄭昌順于三善齋。
정조 8년 · 목
予曰。俄來進見元子。凡節比昨何如。昌順曰。昨今連爲承候。凡節日日差勝。予曰。今日坐直誰也。昌順曰。趙興鎭鄭東浚矣。予曰。明日次對。使之來詣宣政殿門外。敎曰。未下直守令。皆今明日辭朝。
정조 8년 · 강
戶曹以幼學李載赫上言勿施啓。
정조 8년 · 목
該曹啓言。北部居幼學李載赫。以安嬪房免稅七十六結。混置於丙申年收還之中。區別出給事上言。啓下後三日。不爲現身。請勿施。允之。
정조 8년 · 강
顯陵修改時。 王后陵上石物塗灰。命一體修改。
정조 8년 · 목
禮曹啓言。卽接 顯陵官員所報。則 本陵大王陵上石物塗灰修改。來三月十六日寒食祭。兼告擧行事。已爲啓下矣。 王后陵上石物塗灰。庫庫剝落。召見未安。今此修改時。同爲擧行云。依所報。請一體修改。允之。
정조 8년 · 강
行次對于宣政殿。召見前平安監司李性源。
정조 8년 · 강
命嶺南儲置換作一款置之。
정조 8년 · 목
領議政鄭存謙啓言。卽見慶尙監司李秉模狀啓。則以爲船價儲置相換之論。槪出於爲經費不獲已之擧。而大抵船價米。與元上納無異。至於除留與。逐年糶糴。便同還米。換作儲置。外似便順。稅外添輸之弊。少無異同。儲置下納時改舂一事。沿邑之巨瘼。今若相換儲置。一幷改舂。則荐饑之民。何以支堪。請令廟堂稟旨分付矣。漕倉除留米。卽稅大同則取補經用。未爲不可。而今年之勿令轉運。特出軫恤沿民之德意。今若還作儲置。則改舂下納。爲弊不些云。誠如道臣所陳。歉歲民弊不可不念。儲置換作一欸。依狀請請置之。從之。
정조 8년 · 강
許施統營別餉米耗條添補支放之請。
정조 8년 · 목
領議政鄭存謙啓言。統制使李漢昌狀啓。備陳支放不足。軍民難保之狀。仍以爲列邑還餉。漸歸積逋。見今軍卒支放。自有定數。故隨其減縮。從便代劃。已多前例。本營別餉米加分耗條。自辛丑付之監營。俾充罷債之代。而昨年耗條爲九百二石。此是本營軍需。則耗條之劃付監營。事面苟且。別餉米加分耗。昨冬捧上條爲始。移付本營支放。歲以爲常。至於會錄耗條一千一百十七石。亦爲劃補於支放不足之代。稍俟停退條之收捧。支放穀之充備。還爲會錄。此外退船發賣價米耗二百七十四石零。租耗一百八十九石。此是本營句管之穀。亦依別餉米會錄耗條。一體添補於支放事。請令廟堂稟旨分付矣。所請中別餉加分耗條九百餘石。旣令監營劃充罷債之代。今不可奪彼與此。會錄耗條一千一百十七石。若依辛丑年例。逐年劃給。歲以爲常。則元穀必至大縮。亦甚可悶。本營所在錢貿米。卽本司句管者。而元數爲一萬二千六十石零。就其中米一千石。特爲許劃。以爲添補需用之資。至於舊退戰兵船發賣米耗二百七十四石需。租耗一百八十九石零。此是本營所管之穀。依所請許施。使之一體添補於支放事。請分付。從之。
정조 8년 · 강
許施喬桐巡還穀留庫中限三分一加分之請。
정조 8년 · 목
領議政鄭存謙啓言。卽見喬桐府使李文德報辭。則以爲農糧全靠還上。而連年停退。穀物次次耗縮。餉米元數一千三百二十一石內。折半分留。則分給不過六百六十石零。而卽今還戶殆近千數。雖倂與留庫而分排。尙多不足。商量事勢。特許加分爲辭矣。本府以海島殘邑。農民種糧。全靠還上。而昨年停退之後。穀儲大縮。巡還之無以分排。誠如所報。留庫中限三分一。特許加分。請以爲接濟勸農之地。從之。
정조 8년 · 강
許施坡州牧常賑穀及餉還移劃之請。
정조 8년 · 목
領議政鄭存謙啓言。卽見坡州牧使李潤彬報辭。則以爲本府軍餉。盡分取耗。以爲將士支放之資矣。累經歉歲。旣多停退。耗條不足。末由拮據。故昨年以北漢延安等移轉穀。劃付給代矣。昨年慘被歉荒。其中三分一。又爲停退。則耗條之減縮。支放之不足。一如再昨年矣。昨年耗條不如再十六石。則以本州常賑穀準折劃給。元餉五百石不足之數。則以餉穀有裕處。區劃移給。俾爲將士接濟之地爲辭矣。本州餉還。連年停減。耗條以之減縮。支放無以繼給。其勢固然。昨年耗條不足。依所報。以本牧所在常賑穀。準折劃給。元餉不足五百石。則令道臣就其道內穀物稍裕處。分排移劃。狀聞之意諸分付。從之。
정조 8년 · 강
命罪人趙榮儉保放。
정조 8년 · 목
工曹判書具善復啓言。慶興前府使趙榮儉。今將議讞。而果如供辭。民情切急。因巡營關加分。則與私自擅分有異。議律似有差等。敢達。批以。罪人保放。自本府措辭行會。令該道詳査狀聞後稟處。
정조 8년 · 강
命廣州三面民戶還穀。僧倉元餉中推移取用。
정조 8년 · 목
有司堂上鄭尙淳啓言。廣州三面民戶。例自留營還分。而因壬癸兩年停退五千石。元穀過半見縮。前使臣鄭民始亦爲留念。有所措置。而見存穀數之不足。猶爲九百餘石。且僧倉自前有軍餉劃付米二千石。糶糴取耗。以用於僧軍校支放。年前因僧少穀多之弊。七百六十石。移屬本府。還分取耗。自僧倉糶糴。而其中九百餘石。入於兩年停捧。餘存者只爲三百餘石。故所出之耗。折半減縮。實無支放繼給之道。此亦不可不及今變通。留營僧倉還分不足折米一千八百石。以元餉中姑先推移取用。待其停退收捧。亦卽還報。以充軍餉。事甚便好。故敢達。從之。
정조 8년 · 강
命禹忠靖公書院。依禮判命施行。
정조 8년 · 목
開城留守鄭昌聖啓言。禹忠靖公配享事。該曹使之擇日狀聞。而擧行或値猝遽。以至奉安之稍久。輒多木理之折裂。今番則姑待其快乾。臨時擇日後。請以爲狀聞擧行。從之。又啓言。崧陽院宇間架狹窄。新舊牀卓排設之後。將事之人。無以客身。勢當改拓祠宇之外。無他道。卽今物力亦難猝辦矣。敎曰。禮判進前稟處。禮曹判書嚴璹啓言。在昔 文昭殿。殿宇狹窄。有舊排牀卓。減小其制之事。宋朝六賢躋祔 大成殿時。亦有此例。況書院事體。豈可拘此而不得奉安。至有拓廟之議乎。敎以。依禮判議施行。
정조 8년 · 강
崇陵陵軍狀頭。命自惠廳從重科治。
정조 8년 · 목
宣惠堂上徐有隣啓言。取考 崇陵陵軍朴尙彬上言文書。則 陵軍給復之規。每名一結五十負。而若有位田。則隨其多寡。分數減給者。亦有定式。故往在己亥。前提調臣鄭民始。一從位田有無。量宜釐正。而以本 陵之有田二十一結。守護軍七十名復戶一百五結內。除減者爲三十五結。所謂米條五十石。楊州高陽以田稅特減之致。各 陵軍之付復於兩邑者。從其名數。自本廳上下。而又引有位田勿爲擧論之例。自在永減矣。復戶旣爲七十結。位田亦爲二十一結。則今此無位田無復戶云云者。全出誣罔。極涉痛駭。而但過減爲十四結。此數還爲出給。俾絕日後紛紜之弊。 崇陵陵軍狀頭誣罔之罪。令攸司請科罪。從之。敎以。狀頭自本廳從重科治。
정조 8년 · 강
命時敏堂營建。今姑置之。
정조 8년 · 목
戶曹判書鄭一祥啓言。册禮當前。時敏堂不可不趁今營建。而尙未有成命。不得擧行。敢達。批以。時屈擧贏。不可以東宮正堂。輕議興作。今姑置之。
정조 8년 · 강
大報壇親祭。命攝行。
정조 8년 · 목
禮曹判書嚴璹啓言。 大報壇親祭。在於三月初十日。出宮門路。預爲仰稟。然後節目可以磨鍊。敎以。今番則攝儀擧行。
정조 8년 · 강
遞刑曹判書尹塾。
정조 8년 · 목
敎曰。 本宮有擧行事。職務相妨。提調尹塾本職許遞。
정조 8년 · 강
遞承旨柳誼。以金思穆代之。